stanford-oval/wikipedia huggingface dataset:
קוריאה הצפונית
חברה > מחנות מאסר פוליטיים

בקוריאה הצפונית מתבצעת הפרה שיטתית של זכויות אדם. אמנסטי אינטרנשיונל מדווח כיום על לפחות שישה מחנות עבודה (הערכות אחרות מדברות על 12) בהם נכלאים אסירים על רקע פוליטי. אין מספרים מדויקים אולם ממשלת קוריאה הדרומית מעריכה שבצפון כלואים כ-154 אלף אסירים במחנות עבודה בכפייה ואילו משרד החוץ של ארצות הברית סבור שמספרם קרוב יותר ל-200 אלף, קרוב לאחוז מהאוכלוסייה. חלק מהמחנות כוללים מסגרת ל"חינוך מחדש" ולעיתים האסירים ממחנות אלו יוצאים לחופשי, אך לעומתם קיימים מחנות אחרים הקרואים "אזורי שליטה מוחלטת" בהם אין לאסירים תקווה להשתחרר לעולם. במחנות אלו מועבדים האסירים בכפייה וברעב עד מוות. מחנות העבודה קיימים מאז 1950, והמשטר הצפון-קוריאני משתמש בהם לשם השתקת מתנגדי המשטר או אנשים החשודים בהתנגדות כזו. לפי דיווחים מאוחרים יותר, נראה שקוריאה הצפונית מרחיבה את מחנות העבודה.
בניגוד לדיקטטורות אחרות, האסירים לא נכלאים על פשעיהם בלבד (על פי רוב: התנגדות למשטר או חשד להתנגדות למשטר) אלא נכלאים גם על פשעי בן משפחה. כך, נכלאות משפחות שלמות מסיבות פוליטיות. במחנות חשופים האסירים לתנאי מחיה תת-אנושיים, הכוללים עינויים ורציחות לפי גחמה של השומרים, אונס, הרעבות ועבודה בכפייה, ונעשים ניסויים כימיים על האסירים. לפי הדיווח האחרון של אמנסטי, 25% מאסירי המחנות מתים מדי שנה. על פי עדויות של עריקים צפון-קוריאנים, משפחות שלמות מושמדות בתאי-גזים שקופים, בזמן שמדענים צופים בהם ורושמים מסקנות. ניצולי המחנות מספרים גם על הוצאות פומביות להורג, רצח תינוקות בני יומם, והפלות בכפייה. אחד המחנות הגדולים, "מחנה 22", נמצא בקרבת העיר הואריונג בצפון-מזרח המדינה, ושטחו גדול משטחה של העיר לוס אנג'לס. נכון ל-2015, תמונות לוויין עדכניות, מראות שהמחנה נסגר.
האסיר היחיד הידוע כיום כמי שהצליח לברוח ממחנה "אזור שליטה מוחלטת" לאחר שנולד וגדל שם הוא שין דונג היוק, המספר על כך שאמו ניתנה לאביו כפרס, שהריונו תוכנן על ידי הרשויות, ושהסגיר את אמו ואת אחיו לרשויות (לאחר ששמע על תוכניתם לברוח) לאור החינוך הנוקשה שקיבל. שין מספר בין היתר על הוצאות להורג ראוותניות, קברי אחים, והתעללויות בנשים שנכנסו להיריון לא-מאושר, הוצאת העובר מבטנן, ורציחתן. שין החליט לברוח לאחר שנכלא ושוחח לראשונה עם אסיר שגדל מחוץ למחנה. האסיר הנוסף התחשמל מהגדר החשמלית בניסיון הבריחה, ואילו שין הצליח לטפס עליה ולברוח. כיום הוא חבר בארגון LINK.
מספר ארגוני זכויות אדם עוסקים בהתנגדות להפרה השיטתית והמתמשכת של זכויות האדם בקוריאה הצפונית, בהם "ICNK – The International Coalition to Stop Crimes Against Humanity in North Korea" ו-"LINK – Liberty in North Korea". לאור העדויות שנאספו החליט האו"ם במרץ 2013 לפתוח חקירה בינלאומית בעניין.
ראו גם

היסטוריה של קוריאה הצפונית
ממשלת קוריאה הצפונית
דרכון צפון קוריאני
מלחמת קוריאה
ציר הרשע
לקריאה נוספת

ברברה דמיק, אין מה לקנא – חיי היום-יום בקוריאה הצפונית, הוצאת כרמל, 2012
בליין הרדן, הבריחה ממחנה 14, הוצאת ספרית מעריב, 2013
אדם ג'ונסון, בנו של אדון היתומים, הוצאת מחברות לספרות, 2013
פדרו סאס

פדרו פטראצי סאס (נולד ב-15 בספטמבר 1990) הוא כדורגלן ברזילאי המשחק בעמדת הקשר במועדון ספורט כפר קאסם.
קריירה

פטראצי נולד בג'אבוטיקאבל, שבברזיל, והתחיל את הקריירה שלו במחלקת הנוער של קומרסיאל מהעיר ריביירו פרטו. ב-2009 עבר לשחק בהונגריה במדיה של קאפוולגה. לאחר עונה עבר לקאפושוואר מהליגה הראשונה בהונגריה ושיחק בה במשך כארבע עונות. לאחר מכן עבר לשחק כעונה בלבדיאקוס שביוון.
בחודש יולי 2014 הצטרף להפועל רעננה ובינואר 2015 עבר לשחטאר קאראגנדי מליגת העל הקזחית.
ב-2016 הצטרף לבוראץ' צ'אצ'אק הסרבית.
בשנת 2017 חזר לישראל וחתם בהפועל נוף הגליל במהלכה של העונה נפצע קשה ברגלו וסיים את העונה מוקדם מהצפוי. ביוני 2018 חתם על חוזה מחודש בנוף הגליל.
ב-16 בינואר 2022 עזב את הפועל נוף הגליל וחתם בהפועל אום אל-פחם.
ב-18 ביולי 2022 חתם בהפועל אשדוד.
ב-12 בפברואר 2023 חתם בדצ'יץ' מליגת העל המונטנגרית.ב-23 ביולי 2023 חתם במועדון ספורט כפר קאסם.
הערות שוליים

↑  הקשר פדרו פטראצי סאס עוזב את הפועל נוף הגליל, באתר ישראל ספורט, 16 בינואר 2022
↑  שחר כחלון, הרכש האדום ממשיך: פדרו פטראצי חתם באדומים, גם מתן זלמנוביץ', באתר אשדוד נט, 18 ביולי 2022
ערך זה הוא קצרמרבנושא כדורגלנים. אתם מוזמנים לתרום לוויקיפדיה ו.
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "פדרו סאס".
ברניסלאב יובאנוביץ'

ברניסלאב יובאנוביץ' (בסרבית: Бранислав Јовановић; נולד ב-21 בספטמבר 1985) הוא כדורגלן עבר סרבי ששיחק בעמדת הקשר האחורי ולסירוגין כמגן ימני.
קריירה

יובאנוביץ' התחיל את הקריירה שלו במחלקת הנוער של רדינצ'קי באוגרד. בתום גיל הנוער עזב את המועדון וחתם בידינסטבו סורצ'ין, משם עבר לבאוגרד. בקיץ 2006 חתם באתניקוס אחנס הקפריסאית. בינואר 2009 חתם בנפרדק קרושבץ, במדיה כבש 5 שערים ב-13 משחקים. בסיום העונה חתם בפרטיזן בלגרד ל-4 שנים. בקיץ 2010 חתם בראד בלגרד לאחר שלא זכה לדקות משחק בפרטיזן.
בינואר 2013 חתם בהפועל עכו עד לסיום העונה. ב-26 בינואר 2013 ערך את הופעת הבכורה שלו בליגה בהפסד 4-0 נגד מכבי תל אביב. ב-23 בפברואר 2013 הבקיע את שער הבכורה שלו בעכו בהפסד 3-1 נגד מכבי חיפה. לאחר שסייע לקבוצה במאבקי ההישרדות, חתם בקיץ 2013 על חוזה לעוד שנתיים במועדון. בתום עונת 2015/2016 עזב את עכו אחרי 3 וחצי שנים וחזר לסרביה בה חתם בווז'דובאץ.
ב-10 בינואר 2017 חזר לישראל וחתם בהפועל אשקלון והתאחד עם יובל נעים שאימן אותו בעכו.
ב-14 ביוני 2018 חתם בהפועל רמת גן.
בינואר 2019 יובנוביץ' חזר לקדנציה שנייה בראד בלגרד.
ב-26 באוגוסט 2019, יובאנוביץ' חתם בפרולטר נובי סאד.
פרח

ערך זה עוסק במורפולוגיה של צמחים. אם התכוונתם למשמעות אחרת, ראו .
פרחים מסוגים וממינים שונים
מבנה הפרח (פשטני) – ציור מס' 1
פרח הוא איבר הרבייה בצמחים מכוסי-זרע. מבנה זה מכיל איברי רבייה זכריים ו/או נקביים המשמשים לרבייה זוויגית.
הפרחים מייצרים תאי רבייה ומאפשרים מפגש תאי רבייה זכריים עם תאי רבייה נקביים, ליצירת זרעים. אצל רוב הצמחים בעלי הפרחים, רבייה זוויגית היא הדרך העיקרית להתרבות, תוך יצירת צרופים גנטיים חדשים. הזרעים הם האמצעי העיקרי להפצת צאצאים פוטנציאליים על פני שטח רחב, תוך צמצום התחרות בינם ובין צמח האם ומאפשרים הרחבת שטח המחיה של המין. פרחים מושכים אליהם בעלי-חיים המשמשים כגורמי האבקה. משיכת המאביקים נעשית על ידי שילוב של גירוי המזוהה ממרחק (על ידי צבע, ריח או צורה), ותגמול – לרוב בצורת מזון, כגון צוף או אבקה, היוצר התניה חיובית עבור הביקורים הבאים.
מבנה הפרח > חלקי הפרח

(המספרים מתייחסים לציור מס' 1)
עוקץ (1) (pedicel) – מחבר בין הפרח לגבעול.
מצעית (receptacle) – בסיס הפרח, עליו ערוכים איברי הפרח.
עטיף (perianth) – עלי עטיף – העלים העוטפים את חלקיו המיניים של הפרח. מבחינים בין עטיף פשוט לבין עטיף כפול. עטיף כפול מורכב משני סוגי עלים; העלים החיצוניים על-פי רוב ירוקים, ומכונים גביע (2) (calyx) או עלי גביע (sepals); העלים הפנימיים על-פי רוב צבעוניים, ומכונים כותרת (3) (corolla) או עלי כותרת (petals), ותפקידם העיקרי הוא למשוך מאביקים אל הפרח על ידי ריח, טעם או צבע עז. עטיף פשוט מכיל רק סוג אחד של עלים – ירוקים או חסרי צבע (עטיף גביעוני) או צבעוניים (עטיף כותרתי). בפרחים מסוימים, כגון נרקיס, קיימת תוספת בין עלי הכותרת לבין האבקנים, המכונה עטרה (corona).
אבקן (4) (stamen) – איבר הרבייה הזכרי בפרח. מורכב מהחלקים הבאים:
מאבק (anther) – איבר הבנוי מלשכות, ובתוכן שקי האבקה (pollen sacs).
זיר (filament) – איבר מוארך, הנושא את המאבק ומגביה אותו מעל מצעית הפרח.
עלי (5) (pistil) – איבר הרבייה הנקבי בפרח. העלי מורכב מעַלֶה שחלה (carpel) אחד או מספר עלים, וקיימים בו החלקים הבאים:
שחלה (ovary) – איבר חלול, בתוכו נמצאות הביציות (ovules).
עמוד עלי (style) – עמוד חלול העולה מן השחלה, דרכו נכנסים תאי המין הזכריים אל השחלה.
צלקת (stigma) – מקום מורחב בראש עמוד העלי, לעיתים דביק, משמש לקליטת תאי המין הזכריים.
לא בכל פרח ישנם כל החלקים האלה: פרחים מואבקי רוח, חסרים לעיתים קרובות את עלי הכותרת; פרחים רבים הם חד-מיניים, כלומר בעלי עלי בלבד, או אבקנים בלבד; ישנם גם פרחים מנוונים, בהם אין כלל אברי מין. פרח שיש לו עלי גביע, עלי כותרת, אבקנים ועלי, נקרא פרח מושלם.
מבנה הפרח > צורת הפרח

צורת הפרח משמשת כאמצעי חשוב להגדרת השייכות המשפחתית של הצמח. בטבע נמצא התאמה בין הפרח לאמצעי ההאבקה שלו. הדוגמה המובהקת היא פרח הדגניים. מאחר שבמשפחה זו ההאבקה מתבצעת על ידי הרוח, אין בה עלי כותרת צבעוניים, ואין פרחים מפיצי ריח.
הפרחים מתחלקים בצורתם לשני סוגים עיקריים:
פרחים נכונים, הם פרחים בעלי שני צירי סימטריה (סימטריה רדיאלית) לפחות; פרחים בלתי-נכונים, הם פרחים בעלי ציר סימטריה אחד בלבד (סימטריה דו-צדדית).
מלבד הפרחים הפשוטים, בעלי הכותרות הסימטריות, הבנויות מעלי כותרת נפרדים וברורים, יש עוד צורות רבות ומורכבות של פרחים. הצורות הידועות של כותרות הפרחים הן:
פרחי צלחת – פרחים המורכבים מעלי כותרת גדולים וצבעוניים הערוכים בצורה מישורית היקפית סביב מרכז הפרח הכולל את איברי המין. פרחים אלה לרוב די שטוחים. דוגמאות: כלנית מצויה, נורית אסיה ומרגנית השדה.
פרחים לשוניים – פרחים בהם עלה כותרת אחד, משונן לעיתים בקצהו. תחתיתו מגולגלת בדרך כלל, ובתוכה נמצאים האבקנים או עמוד העלי. פרח לשוני מצוי בעיקר בדורים חיצוניים בפרחים ממשפחת המורכבים, אך מצוי גם במינים אחרים כמו חד-שפה מצוי (אנ') ממשפחת השפתניים.
פרחים צינוריים – פרחים בהם עלי הכותרת מאוחים בבסיסם, ורק בסוף הפרח הם הופכים לעלי כותרת נפרדים, בתצורה המזכירה משפך. לעיתים צינור הכותרת ארוך, והעלים המתפצלים קצרים, לעיתים הצינור קצר ביותר וכמעט אינו מורגש. פרחים צינוריים מאפיינים את סדרת הצינוראים, אך מצויים מאוד גם במשפחות אחרות, ביניהן במשפחת המורכבים. נקראים גם פרחי משפך. דוגמה: חמציץ נטוי.
פרחים שפתניים – נקראים לעיתים גם פרחים פעורים, הם פרחים צינוריים, בהם עלי הכותרת לא שווים בגודלם ובצורתם, אלא נראים כמו שפתיים. השפה התחתונה קעורה, והשפה העליונה המכסה אותה קמורה. השפתיים פתוחות בדרך כלל, כדי לאפשר למאביקים (בעיקר דבורים) להיכנס. פרחים אלו נפוצים במשפחת השפתניים.
פרחים פרפרניים – הם פרחים הבנויים מחמישה עלי כותרת נפרדים. עלה אחד, גדול בדרך כלל מכל השאר, צומח בניצב לציר הפרח, נקרא מפרש. שני עלי כותרת נוספים הצמודים זה לזה באורכם, צומחים לאורך הציר, נקראים סירה. שני עלים נוספים, צומחים לצד הסירה, נקראים משוטים. פרחים אלו נפוצים במשפחת הפרפרניים.
פרחי סחלב – פרחי הסחלב בנויים מעלי כותרת נפרדים, הערוכים בשני דורים בני שלושה עלים כל אחד. המייחד אותם, הוא אחד העלים בדור הפנימי, שגודלו, צורתו וצבעיו שונים משאר העלים. גודלו מגיע עד ל-10 ס"מ במינים מסוימים, צבעיו עזים במיוחד, וצורותיו מגוונות מאוד. צורה זו מושכת מאביקים, על ידי הידמות לחרק אחר. צורת משיכה זו חשובה לפרחים חסרי תכונות המושכות מאביקים המצוייות בפרחים אחרים, כגון צוף או מחסה. בעיקר ידועה הדבורנית, המזכירה דבוראי. לעיתים קרובות נוחתים עליה זכרים של דבוראים, החושבים שלפניהם נקבה בת סוגם, ואגב כך מאביקים את הפרח.
פרחי אירוס – פרחי האירוס מגוונים בצורתם, מהם נכונים, מהם אינם נכונים. הדור החיצוני של עלי הכותרת גדול יותר, עליו עולים מעלה, והדור הפנימי קטן יותר בדרך כלל, עליו נופלים. בפרחים הבלתי נכונים, יוצר עמוד העלי צלקת כותרתית – העמוד עם הצלקת מורחבים ובעלי צבע כשל הכותרת.
הרכב מיני של הפרח

פרח יכול להיות בעל אבקנים ועלי, וזהו פרח דו מיני. פרח יכול להיות גם חד מיני, כלומר יהיו בו רק אבקנים או רק עלי. במצב כזה, שני סוגי הפרחים יכולים להופיע על אותו פרט, ואז הצמח נקרא חד-ביתי. כאשר הפרחים הנקביים נמצאים על פרטים שונים מאלה הנושאים פרחים זכריים, לפנינו צמח דו-ביתי.
צבע וגודל הפרח

הפרחים מופיעים בשלל צבעים. לכך קיימת סיבה אבולוציונית: צבעיהם של הפרחים גורמים לחרקים ולציפורים להימשך אליהם. האדם רואה בעיקר את צבעוניות הפרחים בחלק הספקטרום הנראה של האור (הצבעים שבני אדם רואים). המאביקים (בדרך כלל חרקים),רואים בעיקר בתחום האולטרה סגול. בפרחים רבים יש סימונים בעלי בליעה בתחום האולטרה סגול (ראה תמונה מצורפת), של תוואי הכניסה לאזור ההאבקה, וכך החרקים המאביקים מוצאים בקלות את דרכם אל הצוף או האבקה.
כמו כן מסוגלים החרקים השונים להבחין רק במספר צבעים מצומצם. לפיכך, בצמחים שגדלים באזור בו המאביקים מסוגלים להבחין בעיקר בצבע האדום הייתה עדיפות לצמחים בעלי פרחים אדומים, אשר מאפשרים זיהוי מהיר על ידי המאביקים וסיכוי גבוה להפריה ויצירת זרעים.
בארץ ישראל נפוצים בעיקר פרחים בצבע צהוב, פרחים בצבע ורוד ופרחים בצבע לבן.
המגוון העצום בצורות הפרחים ובצבעיהם הותאם במהלך האבולוציה, דרך הברירה הטבעית, באופן ספציפי לחרקים ולציפורים מסוימים. לדוגמה, פרחים שגדלים במקומות שקיימים בהם בעיקר חרקים גדולים או ציפורים, למשל, התקיימה בהם ברירה טבעית לפרחים גדולים יותר, אשר המאביקים נכנסים לתוכם בקלות. בצמחים בעלי פרחים קטנים, שאינם בולטים למרחק, נמצא פרטים רבים מאותו המין, הגדלים בקרבה אחד למשנהו. כך נוצר משטח צבעוני המושך מאביקים.
צבעיהם וצורתם של הפרחים היו בין הנושאים הראשונים שנחקרו על ידי מדע האבולוציה עם התפתחותו במאה ה-19, זאת בשל נגישותם של הפרחים וההבדלים הברורים במראה שלהם.
האבקה

הפריית הפרחים נעשית על ידי האבקה – העברת אבקת הפרחים לצלקת. ישנם פרחים המואבקים על ידי הרוח, יש שעל ידי מים, ויש שעל ידי בעלי חיים. פרחים מסוימים מואבקים מפרחים בצמחים אחרים השייכים לאותו מין וזו נקראת האבקה זרה והיא הנפוצה ביותר. בצמחים אחרים, הפרחים מואבקים מפרחים אחרים באותו הצמח, ויש שמואבקים מהאבקנים שלהם עצמם. צורה זו של האבקה נקראת האבקה עצמית.
סידור הפרחים בצמח

חלק מהצמחים מכילים רק פרח בודד. אחרים הם מרובי פרחים ובחלקם הפרחים מסודרים בתפרחת, שהיא קבוצה של פרחים המסודרים על גבעול או מערכת גבעולים. התפרחות הן משני סוגים:
תפרחת מסוימת – בה הציר הראשי מפסיק את צמיחתו לאחר שמופיע הפרח הראשון. הפרח העליון על הציר הראשי הוא הפרח הבוגר ביותר והפרחים הצעירים יותר מופיעים מתחתיו, לא על הציר הראשי אלא על ענפים הצומחים מתחת לפרח הראשון. סוגי התפרחות העיקריות השייכות לסידור זה הן:
רב בדית – מתחת לפרח העליון צומחים מספר ענפים (בדים) נושאי פרחים.
דו בדית – מתחת לפרח העליון צומחים שני ענפים נושאי פרחים.
חד בדית – מתחת לפרח העליון צומח רק ענף אחד, הנושא פרח אחד בלבד. מתחתיו צומח ענף נוסף, המסתיים גם הוא בפרח בודד וכך הלאה.
תפרחת בלתי מסוימת – בה הציר הראשי ממשיך להתארך גם אחרי תחילת הפריחה וצמיחת פרחים מבסיסו כלפי הקצה העליון. סוגי התפרחות העיקריות השייכות לסידור זה הן:
אשכול – כל הפרחים נישאים על עוקצים היוצאים מהציר הראשי של התפרחת.
שיבולת – ציר התפרחת מאורך וכל הפרחים יוצאים מהציר, ללא עוקצים (פרחים יושבים).
סוכך – הציר הראשי של התפרחת קצר מאוד וכל הפרחים יוצאים ממפרק אחד. הם נישאים על עוקצים ומסתיימים כולם במישור אחד.
קרקפת – הציר הראשי של התפרחת פחוס או בעל צורת דיסק ועליו יושבים בצפיפות כל הפרחים.
קיימים גם צרופים שונים, מורכבים יותר.
הפרח באמנות

מזה דורות רבים, הפרחים היוו נושא חביב על אמנים. הסיבות לכך מרובות: הצבעים, הצורות, השתקפויות האור וכן השלבים השונים בחיי הפרח, מהיותו ניצן ועד נבילתו. הציירים השתמשו בפרחים ובעצים כרקע לציוריהם, וגם כמאגר סמלים, בעיקר בימי הביניים, באמנות הדתית הנוצרית.
כבר במצרים העתיקה, פרח הלוטוס סימל את השמש, הבריאה והלידה מחדש והוא הופיע בפריטים אמנותיים שונים מאותה תקופה. בימי הביניים, חוץ מסמלים דתיים, הפרחים הופיעו בשטיחי קיר ופריטי טקסטיל שונים, בארמונותות ובכנסיות. ברנסאנס האיטלקי, האמנים שילבו פרחים ביצירות בנושאים מיתולוגיים. בתמונת פרימוורה של בוטיצ'לי, בוטנאים זיהו קרוב ל-200 סוגי פרחים שונים. בתקופה מקבילה, בארצות השפלה (בעיקר הולנד), הציירים התמחו בציורי טבע דומם. בציורים אלה שולבו פרחים מעונות שונות ויבשות שונות, עם פריטים נוספים, להעברת מסרים פילוסופיים על טבע האדם. האמנים הללו הקפידו מאוד על הדיוק הבוטני בציוריהם.שילוב הפרחים באמנות המשיך גם בתקופות מאוחרות יותר, עד ימינו, תוך התייחסויות שונות. נמצא פרחים בצילום אמנותי וגם בצורות אמנות עתידניות, כמו אצל אזומה מקוטו (אנ'), אשר שלח זר פרחים ועץ בונסאי לסטרטוספרה, בגובה 90,000 רגל.
גלריית תמונות

פרח צלחת אדום של כלנית מצויה
פרח משפך / פרח צינורי צהוב של חמציץ נטוי
למרגנית השדה פרח כחול וקטן
פשתה שעירה – פרחים רבים בארץ ישראל הם בצבע ורוד
פלומריה ריחנית
פרח פרפרני של תורמוס ההרים
פרח לשוני בדור חיצוני בתפרחת של חמנית
פרח של סחלב
פרח שפתני – מרווה
פרח נכון
חתך בפרח צינורי – טבק
צבעוני השרון
פרח אירוס – פרח נכון
פרחים פרפרניים
דבורת הדבש אוספת צוף מפרח, תוך שגרגירי אבקה נאספים על גופה.
הצבעים העזים של הצבעוני הפכו אותה לפרח נוי מבוקש
פרחי כרכום בשמורת טבע בהולנד
ראו גם

צמח
האבקה
רבייה
זר פרחים
ייבוש פרחים
קאוליפלורה
הספקטרום הנראה
הערות שוליים

↑  Amy Breau, Landing Strips For Bees, Indiana Public Media - A Moment of Science, ‏דצמבר 2011
↑  מיכאל זהרי, עולם הצמחים, תל אביב: עם עובד, 1962, עמ' 97-99
↑  ורדה רוטשטיין-מאייר, פרח נתתי, באתר ZivGallery-תערוכות וירטואליות, ‏2019
↑  Kelly Richman-Abdou, How Flowers Blossomed Into One of Art History’s Most Popular Subjects, My Modern Met, ‏מרץ 2018
↑  Annie Armstrong, From Van Gogh To Jeff Koons, vice.com, ‏מרץ 2016
| --- | --- |
בקרת זהויות :  NLI: 987007538583805171  GND: 4007210-1  LCCN: sh85049332  NDL: 00562890  NKC: ph122063 
פרחים ממינים שונים בארץ ישראל
פרח שושן. 1.צלקת 2.עמוד עלי 3.מאבקים 4.זיר 5.עלה כותרת
כלניות במגוון צבעים: אדום, לבן, ורוד וכחול.
צילום באולטרה סגול של פרח
פרימוורה (האביב)
25 ביולי

25 ביולי הוא היום ה-206 בשנה (207 בשנה מעוברת) בלוח הגרגוריאני. עד לסיום השנה, נשארו עוד 159 ימים.
אירועים היסטוריים ביום זה

306 – קונסטנטינוס הגדול מוכרז קיסר האימפריה הרומית על ידי חייליו
710 – שושלת טאנג בסין – הקיסרית וויי נהרגת מפגיעת חיצים כחלק ממאבקי השלטון. הנסיכה טאיפינג מארגנת את עלייתו לשלטון של רוי דזונג
1139 – אפונסו אנריקש מביס בקרב אוריקה את המורים המוסלמים בחזית הדרומית בפורטוגל ומוכתר למלכה הראשון של פורטוגל, בשם אפונסו הראשון
1261 – קונסטנטינופול נכבשת על ידי כוחות האימפריה הניקאית תחת פיקודו של מיכאל השמיני פלאאולוגוס, מה שמאפשר את יצירתה-מחדש של האימפריה הביזנטית
1593 – אנרי הרביעי מצרפת ממיר את דתו באופן פומבי מפרוטסטנטיות לקתוליות
1799 – באבו קיר במצרים מנצחים כוחותיו של נפוליאון 10,000 חיילים עות'מאנים תחת פיקודו של מוסטפא פאשה
1861 – מלחמת האזרחים האמריקנית: הקונגרס האמריקאי מעביר את החלטת קריטנדן-ג'ונסון לפיה המלחמה היא כדי לשמור את הברית ולא לבטל את העבדות
1866 – הקונגרס האמריקאי מחוקק חוק המעניק ליוליסס גרנט דרגת General of the Army (מכונה היום "גנרל 5 כוכבים"), גרנט היה הראשון שקיבל דרגה זו
1897 – הסופר ג'ק לונדון מפליג כדי להצטרף לבהלת הזהב של קלונדייק, שם יכתוב את ספריו הראשונים
1898 – מתחילה פלישת ארצות הברית לפוארטו ריקו כשחיילים אמריקאים נוחתים במפרץ גואניקה
1909 – לואי בלריו טס לראשונה מעל תעלת למאנש בכלי טיס כבד מהאוויר, מקאלה לדובר תוך 37 דקות
1916 – החלטה על תוכנית בניין עיר של שנת 1916 בניו יורק
1920 – תקשורת: שידור הרדיו הדו-כיווני הטרנס-אטלנטי הראשון
1934 – הנאצים מתנקשים בחייו של קנצלר אוסטריה אנגלברט דולפוס כחלק מניסיון הפיכה כושל
1943 – בניטו מוסוליני מודח מהנהגת איטליה ומושם במאסר, ממנו הוא משוחרר עד מהרה על ידי הצבא הגרמני
1946 – דין מרטין וג'רי לואיס מעלים את מופע הקומדיה הראשון שלהם ב-Club 500 באטלנטיק סיטי, ניו ג'רזי
1946 – פיצוץ המתקן הגרעיני "בייקר" במסגרת מבצע פרשת דרכים
1951 – היאחזות הנח"ל הראשונה, "נחלאים א'", (לימים נחל עוז) עולה על הקרקע
1952 – פוארטו ריקו הופכת לקהילה עם ממשל עצמי כחלק מארצות הברית
1956 – 45 מייל מדרום לאי ננטקט טובעת האונייה האיטלקית "אנדריאה דוריה (אונייה)", לאחר שהתנגשה בספינה "סטוקהולם" בשל הערפל הכבד
1969 – מלחמת וייטנאם: נשיא ארצות הברית ריצ'רד ניקסון מכריז על "דוקטרינת ניקסון" לפיה ארצות הברית מצפה מבנות בריתה האסייתיות לדאוג להגנתן. זו הייתה תחילת שלב ה"וייטנאמיזציה" של המלחמה
1973 – החללית הרוסית מרס 5 משוגרת
1978 – תינוקת המבחנה הראשונה, לואיז בראון נולדה
1984 – הקוסמונאוטית הסובייטית סבטלנה סביטסקייה בחללית סליוט 7 הופכת לאישה הראשונה שביצעה פעילות חוץ רכבית
1992 – נפתחה אולימפיאדת ברצלונה
1993 – צה"ל פותח במבצע דין וחשבון כנגד החזבאללה
1994 – המלך חוסיין ויצחק רבין נפגשים לראשונה בפומבי בבית הלבן וחותמים עם ביל קלינטון על הצהרת וושינגטון
1995 – פיצוץ במטרו של פריז, 5 הרוגים ו-85 פצועים
2000 – מטוס קונקורד של חברת אייר פראנס מתרסק מיד לאחר שהמריא מפריז, 109 נוסעי המטוס נהרגים ו-5 אנשים נהרגים על הקרקע
2007 – פרטיבה פטיל מושבעת כנשיאה הראשונה של הודו
2007 – נהרס אולם הכדורסל אוסישקין שבו שיחקה קבוצת הכדורסל של הפועל תל אביב
2010 – אתר ההדלפות ויקיליקס פרסם כ-91 אלף מסמכים אמריקנים סודיים על המלחמה באפגניסטן
2010 – נחנך מוזיאון ישראל המחודש
2016 – פיגוע ירי במועדון לילה בפלורידה
2022 – מיאנמר תולה 4 פעילים דמוקרטים, ההוצאה להורג הראשונה מאז 1988
נולדו

975 – תיטמר ממרסבורג, בישוף והיסטוריון גרמני (נפטר ב-1018)
1016 – קז'ימייז' הראשון, מלך פולין (נפטר ב-1058)
1109 – אפונסו הראשון, מלך פורטוגל הראשון (נפטר ב-1185)
1336 – אלברכט הראשון, דוכס בוואריה (נפטר ב-1404)
1394 – ג'יימס הראשון, מלך סקוטלנד (נפטר ב-1437)
1486 – אלברכט השביעי, דוכס מקלנבורג (נפטר ב-1547)
1848 – ארתור ג'יימס בלפור, ראש ממשלת בריטניה (ידוע בישראל יותר בזכות הצהרת בלפור שנתן בעת שהיה שר החוץ הבריטי) (נפטר ב-1930)
1894 – גברילו פרינציפ, רוצחו הסרבי של פרנץ פרדיננד, ברצח זה הצית את מלחמת העולם הראשונה (נפטר ב-1918)
1898 – אריק הופר, פילוסוף אמריקאי שעסק בכתיבה בתחומים חברתיים (נפטר ב-1983)
1905 – אליאס קנטי, סופר, חתן פרס נובל לספרות 1981 (נפטר ב-1994)
1914 – מרים ברטוב, סופרת ילדים, ציירת ומאיירת ישראלית (נפטרה ב-2012)
1919 – יהודה אהרן וידבסקי, איש עסקים ישראלי ממוצא פולני
1920 – רוזלינד פרנקלין, ביופיזיקאית יהודייה-בריטית שתגליותיה סיפקו את הבסיס להבנת מבנה ה-DNA (נפטרה ב-1958)
1922 – ג'ון גודאינף, פיזיקאי אמריקאי בתחום פיזיקה של מצב מוצק, חתן פרס נובל לכימיה (נפטר ב-2023)
1923 – מריה גרייפ, סופרת ילדים ומדע בדיוני שוודית (נפטרה ב-2007)
1923 – אסטל גטי, שחקנית אמריקאית, ידועה בשל תפקיד סופיה פטרילו בבנות הזהב (נפטרה ב-2008)
1927 – מידג' דקטר, סופרת, פובליציסטית, עורכת עיתונות ועיתונאית יהודייה אמריקאית נאו קונסרבטיבית, אנטי פמיניסטית (נפטרה ב-2022)
1929 – ג'ו אלון, טייס, ממקימי חיל האוויר הישראלי (נרצח ב-1973)
1929 – אברהם בוצר, מפקד חיל הים בין השנים 1968–1972 (נפטר ב-2012)
1929 – יצחק טישלר, עיתונאי, שדרן ומתרגם ישראלי (נפטר ב-2020)
1931 – ברוך ארבל, קצין המשטרה הצבאית הראשי (נפטר ב-2019)
1931 – סרג'יו שפירא, מלחין, מחנך ומוזיקולוג ישראלי
1932 – אסתר שטרייט-וורצל, סופרת ישראלית (נפטרה ב-2013)
1933 – גאורגי אטנסוב, ראש ממשלת בולגריה (נפטר ב-2022)
1935 – ברברה האריס, שחקנית קולנוע ותיאטרון אמריקאית זוכת פרס טוני (נפטרה ב-2018)
1937 – קולין רנפרו, ארכאולוג בריטי מטעם אוניברסיטת קיימברידג' (נפטר ב-2024)
1945 – רחל שפירא, פזמונאית ומשוררת ישראלית
1949 – עמוס רולידר, איש חינוך ישראלי
1950 – ליאורה ויניק, נגנית חלילית
1952 – אפי איתם, תת-אלוף בצה"ל, בעל עיטור המופת, יושב ראש המפד"ל, חבר הכנסת ושר
1953 – דורי גולד, איש אקדמיה ודיפלומט ישראלי (נפטר ב-2025)
1954 – דניאלה להבי, מעצבת אופנה (נפטרה ב-2013)
1955 – מוחמד ברכה, פוליטיקאי ישראלי
1956 – גוּני הרניק, מפקד סיירת גולני, נפל בקרב על הבופור (נהרג ב-1981)
1958 – יונתן פיין, היסטוריון, מומחה לטרור בין-לאומי וסופר ישראלי (נפטר ב-2015)
1959 – יוסי אלפנט, מוזיקאי רוק ישראלי (נפטר ב-1991)
1962 – מיטשל גולדהאר, מיליארדר יהודי-קנדי
1965 – אושרת קוטלר, עיתונאית
1966 – גיא פינס, מגיש טלוויזיה
1966 – דניאלה לונדון דקל, סופרת, קריקטוריסטית, מאיירת, מחברת ספרי קומיקס ויוצרת הסדרה "יום האם"
1967 – מאט לה-בלאנק, שחקן
1967 – הרב יעקב ידיד, רב ישראלי
1973 – דני פילת', זמר מטאל בריטי, סולנה של להקת קריידל אוף פילת'
1977 – זוהר זימרו, אתלט ישראלי
1978 – לואיז בראון, תינוקת המבחנה הראשונה
1981 – פין באלור, מתאבק ב-WWE
1982 – רוני הדר, שחקנית ישראלית
1985 – ג'יימס לאפרטי, שחקן אמריקאי
1986 – נעמי לבוב, שחקנית טלוויזיה, קולנוע ותיאטרון ישראלית
1987 – אַיֶּלֶת כהנא, עיתונאית ישראלית
1987 – ערן זהבי, כדורגלן ישראלי
1987 – ג'קס ג'ונס, מפיק מוזיקלי בריטי
1990 – נאסר בוהאני, רוכב אופני כביש צרפתי
1997 – אייל שיקרצי, שחקן ישראלי
נפטרו

306 – קונסטנטיוס כלורוס, קיסר רומי ואוגוסטוס (נולד ב-250 לערך)
1190 – סיבילה, מלכת ירושלים (נולדה ב-1160)
1195 – הראד מלנדסברג, נזירה מאלזס, נודעה כמחברת האנציקלופדיה המאויירת "גן התענוגות" (נולדה ב-1130)
1492 – אינוקנטיוס השמיני, אפיפיור (נולד ב-1432)
1564 – פרדיננד הראשון, קיסר האימפריה הרומית הקדושה (נולד ב-1503)
1572 – האר"י, היה גדול מקובלי צפת במאה ה־16, והוגה שיטה חדשה בקבלה (נולד ב-1534)
1721 – אהרן בן בנימין וולף, רב קהילת יהודי ברלין (נולד בסביבות 1670)
1834 – סמואל טיילור קולרידג', משורר אנגלי (נולד ב-1772)
1934 – אנגלברט דולפוס, פוליטיקאי אוסטרי (נולד ב-1892)
1934 – נסטור מאכנו, אנרכיסט אוקראיני (נולד ב-1888)
1980 – ולדימיר ויסוצקי, זמר, משורר ושחקן רוסי (נולד ב-1938)
1984 – ביג מאמא ת'ורנטון, זמרת-יוצרת אפרו-אמריקאית (נולדה ב-1926)
1986 – וינסנט מינלי, במאי קולנוע ותיאטרון אמריקני (נולד ב-1903)
1992 – אריס סאן, זמר ממוצא יווני שהשתקע בישראל ובארצות הברית (נולד ב-1940)
2003 – ג'ון שלזינגר, במאי (נולד ב-1926)
2008 – הארייט ברנס, אמנית ומעצבת אמריקאית (נולדה ב-1928)
2017 – גרטל ברגמן, אתלטית גרמניה-יהודייה (נולדה ב-1914)
2019 – אל-באג'י א-סבסי, פוליטיקאי תוניסאי (נולד ב-1926)
2019 – מניה הלוי, סופרת, שחקנית ומחזאית (נולדה ב-1932)
2019 – אנר ביילסמה, צ'לן הולנדי (נולד ב-1934)
2022 – אורי אורלב, סופר ומתרגם ישראלי (נולד ב-1929)
2022 – אירינה יונסקו, צלמת צרפתייה (נולדה ב-1930)
2022 – ג'ניפר ברטלט, אמנית אמריקאית (נולדה ב-1941)
2022 – דייוויד טרימבל, פוליטיקאי מצפון אירלנד, מנהיג המפלגה היוניוניסטית של אלסטר (UUP) והשר הראשון של צפון אירלנד (נולד ב-1944)
2022 – יוקו שימאדה, שחקנית יפנית (נולדה ב-1953)
2024 – צבי שיפרין, פרופסור ללימודי מזרח אסיה ולסוציולוגיה באוניברסיטה העברית בירושלים ואבי לימודי מזרח אסיה בישראל, חתן פרס ישראל למדעי המזרח הרחוק (נולד ב-1922)
2024 – מרטין אינדיק, איש אקדמיה ודיפלומט אמריקאי-יהודי (נולד ב-1951)
חגים ואירועים החלים ביום זה

חג ג'יימס הקדוש, הפטרון של ספרד
חג המולד ביולי
קובה – ערב יום המהפכה
פוארטו ריקו – יום החוקה (1952)
תוניסיה – יום הרפובליקה (1957)
אימפריית האינקה – חג לכבוד אילייפה
24 ביולי – 26 ביולי
יולי
לוח אירועים שנתי
אפונסו הראשון
ארתור ג'יימס בלפור
רוזלינד פרנקלין
קונסטנטיוס כלורוס